Què es donarà en l'acte que farà el govern el proper 4 de juliol?
El govern espanyol actuarà 'pas a pas' per impedir el referèndum d'autodeterminació i això inclou una vigilància també de l'acte que el govern celebrarà el pròxim 4 de juliol, on oferirà tots els detalls del referèndum i els aspectes tècnics i legals per fer possibles les votacions. Fonts de l'equip de Mariano Rajoy han apuntat a l'ACN que analitzaran el contingut d'aquest acte –i de la gira i el web que es crearà posteriorment– per si hi ha algun fet impugnable que es pugui afegir a les causes obertes. La Moncloa espera que el govern i els partits independentistes avortin de mutu propi la convocatòria abans de la seva celebració, i que per tant no arribi el punt en què l'executiu de Mariano Rajoy hagi d'adoptar mesures 'reactives'. Segons aquestes fonts, l'equip de Mariano Rajoy ha estudiat ja totes les variables que es poden produir d'aquí a l'1 d'octubre, i té a la seva disposició les diverses respostes administratives i legals per evitar que el govern acabi posant les urnes perquè els ciutadans catalans puguin votar sobre la independència de Catalunya. 'Som un govern seriós', apunten, tot insistint que el referèndum és il·legal i que per tant l'obligació del seu executiu és impedir-ne la celebració. L'executiu espanyol confia que el govern i els partits independentistes no arribin a l'últim estadi del referèndum i facin marxa enrere en una convocatòria que encara no s'ha fet formalment.
tots els detalls del referèndum i els aspectes tècnics i legals per fer possibles les votacions